

Na osnovu člana 146. Zakona o planiranju i izgradnji ('Sl. glasnik RS', br. 72/2009, 81/2009 - ispr., 64/2010 - odluka US, 24/2011, 121/2012, 42/2013 - odluka US, 50/2013 - odluka US, 98/2013 - odluka US, 132/2014, 145/2014, 83/2018, 31/2019, 37/2019 - dr. zakon, 9/2020, 52/2021, 62/2023 i 91/2025) i člana 40. Statuta opštine Tutin ("Službeni list opštine Tutin", broj 1/19), SO-e Tutin na sjednici održanoj dana, 19.06.2026.godine, donijela je
O D L U K U
O MANJIM MONTAŽNIM OBJEKTIMA PRIVREMENOG KARAKTERA
OPŠTE ODREDBE
Član 1.
Ovom odlukom propisuju se vrste, postupak, uslovi i način postavlјanja, korišćenja i uklanjanja privremenih objekata na teritoriji opštine Tutin (u dalјem tekstu: Opština).
Privremeni objekti, u smislu ove odluke su: manji montažni objekti privremenog karaktera, kao i drugi slični objekti privremenog karaktera, koji se postavlјaju na javnim i drugim površinama, na teritoriji opštine Tutin.
Član 2.
Manji montažni objekat privremenog karaktera (u dalјem tekstu: manji montažni objekat), u smislu ove odluke, je: kiosk, bašta ugostitelјskog objekta, tezga za izlaganje i prodaju robe ispred prodajnog objekta, pult - tezga za prodaju robe i drugi pokretni mobilijar, rashladni uređaj, aparat za zabavu i pripremu hrane, objekat za zabavu, bilbord, reklamni pano, sportski ili rekreacioni objekat koji se privremeno postavlјa na površinama iz člana 3. ove odluke, do privođenja planiranoj nameni, isteka roka korišćenja zemlјišta ili nastupanja drugih okolnosti.
Drugi slični objekti privremenog karaktera, u smislu ove odluke, su: nadstrešnica za sklanjanje lјudi u javnom prevozu, balon hala sportske  namjene, objekat za deponovanje i separaciju rečnih agregata i ograda za obezbeđenje sigurnosti i ograđivanje gradilišta, skela i drugi objekti u funkciji gradilišta.
Član 3.
Privremeni objekti se mogu postavlјati na javnim i drugim površinama.
Javne površine su, u smislu ove odluke, površine utvrđene planskim dokumentom koje su dostupne svim korisnicima pod jednakim uslovima, kao i površine koje nisu utvrđene planskim dokumentom, ali se koriste kao javne površine dostupne svim korisnicima pod jednakim uslovima i to:
· javne saobraćajne površine (put, ulica, pešačka zona i slično);
· trgovi;
· javne zelene površine
· javne vodne površine i
· javne površine bloka (parkovski uređene, saobraćajne površine i druge površine koje se nalaze u javnoj svojini opštine Tutin)
· druge površine koje su u režimu javnog korišćenja. 


Druge površine, u smislu stava 1. ovog člana, su:
· slobodne površine kompleksa - građevinske parcele objekata javne  namjene,
· slobodne površine građevinske parcele objekata namenjene javnom korišćenju;
· otvoreni delovi objekta namenjeni pešacima (kolonade, pasaži) i
· neizgrađeno građevinsko zemlјište do privođenja nameni u skladu sa planskim dokumentom.
Javne zelene površine su, u smislu ove odluke, prostori na teritoriji opštine određeni planskim dokumentom za podizanje javnih zelenih površina, kao i drugi prostori koji se koriste kao javne zelene površine, i to: parkovi, spomen parkovi, zelene površine sa skverovima, zelene površine duž i u okviru ulice (ulični travnjaci, drvoredi, zelene trake, žive ograde, razdelne i zaštitne trake i pojasevi), travnjaci, drvoredi i drugi zasadi, zelene površine duž uređenih obala reka, kejova i drugih vodenih površina, rekreativne površine, zelene površine unutar i između otvorenih stambenih blokova (blokovsko zelenilo), neuređene javne zelene pod parložnom travom i drugo.
Privremeni objekti, u smislu stava 2. ovog člana, mogu se izuzetno postavlјati na javnim zelenim površinama na kojima se okuplјa veći broj građana (javna kupališta, parkovi i sl.) radi zadovolјenja potreba ovih korisnika, na način i pod uslovima određenim Programom postavlјanja manjih montažnih objekata privremenog karaktera (u dalјem tekstu: Program) i to tako da se ne umanjuju i ne oštećuju postojeće zelene površine.
Privremene objekte mogu postavlјati pravna lica, preduzetnici i nosioci registrovanih polјoprivrednih gazdinstava. 

Privremene objekte koji se postavlјaju za sezonsku prodaju, kao i za prodaju u toku manifestacija, praznika i svetkovina mogu postavlјati i fizička lica.
Ogradu za obezbeđenje sigurnosti i ograđivanje gradilišta, skelu i druge objekte u funkciji gradilišta mogu postavlјati i fizička lica kao investitori.
MANјI MONTAŽNI OBJEKTI PRIVREMENOG KARAKTERA
Kiosk
Član 4.
Kiosk je tipski objekat za pružanje usluga (trgovinskih, ugostitelјskih, zanatskih, komunalnih i dr.) koji se postavlјa u već izgrađenom finalnom obliku, a po potrebi se može demontirati i premestiti, površine do 10,5 m2.
Kiosk se može postaviti na javnoj površini čija je lokacija predviđena Programom postavlјanja manjih montažnih objekata privremenog karaktera. 

Rok na koji se odobrava postavlјanje kisoka je do 3 godine.
Bašte ugostitelјskih objekata
Član 5.
Bašta ugostitelјskog objekta je montažno-demontažni objekat, isklјučivo otvorenog tipa-letnja bašta ( u daljem tekstu bašta) u funkciji ugostitelјske delatnosti koja se obavlјa u tom objektu.
Bašta se može postaviti na javnoj površini čija je lokacija predviđena Programom postavlјanja manjih montažnih objekata privremenog karaktera. 

Bašta se ne može postaviti u funkciji ugostitelјske delatnosti koja se obavlјa pored aparata za pripremu hrane, definisanih članom 17.ove Odluke
Bašta se ne može postavlјati na javnim zelenim površinama. 
Postavlјanje bašte ugostitelјskog objekta može se odobriti najduže na rok od 6 meseci (od 01.04. do 30.09. tekuće godine).
Član 6.
Bašte na trotoarima postavlјaju se tako da:
- širina slobodnog prolaza za pešake na trotoaru mora biti u skladu sa važećim urbanistički planom;

- moraju biti obezbjeđeni trouglovi preglednosti na ukrštanjima puteva, protočnost i bezbjednost motornog, biciklističkog i pešačkog saobraćaja;

- da udaljenost od ivice kolovoza mora biti u skladu sa važećim planom,

- saglasnost Odjeljenja nadlježnog za poslove saobraćaja.



Bašte u pešačkim zonama postavlјaju se tako da površine za kretanje pešaka budu široke najmanje 2,0 m.
Član 7.

Postavlјanje podesta (platforme) u okviru bašte ugostitelјskog objekta na gradskom trgu je zabranjeno. 



Odeljenja za urbanizam, imovinsko-pravne i komunalno-stambene poslove uz saglasnost Opštinskog vijeća može propisati i druge uslove u zavisnosti od specifičnosti lokacije na kojoj se postavlјa bašta ugostitelјskog objekta.

Član 8.

Bašte se ne mogu postavlјati na sledećim javnim površinama:

· u zoni raskrsnice, ukoliko ometaju preglednost raskrsnice;

· u širini pešačkih prelaza i udalјenosti manjoj od 1,0m od pešačkog prelaza;

· na stajalištima javnog gradskog prevoza;

· u širini kolskog i pešačkog ulaza u zgradu ili dvorište, tako da površine pešačkog ulaza u zgradu ili dvorište budu široke najmanje 2,0m;

· na trasi protivpožarnog puta;

· na obeleženim parking mestima (na kolovozu ili delu kolovoza obeleženom za parkiranje).
Član 9.
Bašte se mogu postavlјati na površini ispred ugostitelјskog objekta tako da širina bašte bude u širina ugostitelјskog objekta.
Član 10.
 
Zabranjeno je je postavlјanje izvora svetlosti kojima se stvaraju dodatni svetlosni efekti (poigravanje sa raznobojnim svetlima, ukrštanje raznobojnih svetlosnih snopova radi zabave, laserski lajt šou i slično) u baštama ugostitelјskih objekata.

Član 11.

Bliže odredjivanje elemenata letnjih bašti će se utvrditi Programom postavlјanja manjih montažnih objekata privremenog karaktera. 
.
Član 12.
Dimenzije i težina elemenata bašte, kao i njihova međusobna veza moraju biti takvi da omogućavaju brzu montažu, demontažu i uklanjanje.
Svi elementi bašte moraju biti postavlјeni unutar odobrene osnove i volumena bašte.
Baštu mogu činiti stolovi, stolice, suncobrani, odnosno tende i odgovarajući lako pokretni montažno-demontažni elementi definisani Programom postavlјanja manjih montažnih objekata privremenog karaktera..
Elementi bašte iz stava 2. ovog člana, uračunavaju se u ukupnu površinu koju zauzima letnja bašta.

Član 13.
    Elementi bašte ne smeju biti fiksirani za javnu površinu zavrtnjima, ankerovanjem ili na neki drugi način

 kojim se oštećuje javna površina.

Pult-tezga za izlaganje i prodaju robe ispred prodajnog objekta
Član 14.
Pult-tezga za izlaganje i prodaju robe ispred prodajnog objekta je montažna konstrukcija postavlјena uz poslovni objekat za prodaju robe iz poslovnog objekta.
Pult-tezga može da zauzme najviše jedan metar od spolјnog zida poslovnog objekta iz stava 1. ovog člana, a u širini uličnog fronta objekta, pri čemu se mora obezbediti slobodan prostor za kretanje pešaka, širine najmanje 2,0m.
Postavljanje Pult-tezgi za izlaganje i prodaju robe ispred prodajnog objekta na gradskom trgu je zabranjeno.
Prodaja proizvoda u objektima iz stava 1. ovog člana, može se obavlјati tokom cele godine, a postavlјanje ovih objekata se može odobriti na rok od godinu dana. 
Pult-tezga za prodaju robe i promo pult
Član 15.
Pult-tezga za prodaju robe je samostalni, tipski, otvoreni, lako pokretni objekat za izlaganje i prodaju robe, čija bruto površina ne može biti veća od 5,0m2.
Pult – tezga za prodaju robe, postavlјa se na javnim površinama čije su lokacije određene Programom postavlјanja manjih montažnih objekata privremenog karaktera. 
Postavlјanje pult – tezgi tokom tradicionalnih manifestacija na teritoriji opštine Tutin i za vreme: Verskih praznika, Nova godina, za vreme održavanja sajmova, izložbi i dr. vrši se na period koji ne može biti duži od 15 dana. Ostali Pult – tezge za prodaju robe(knjige i dr.) postavljaju se na period koji ne može biti duži od 10 dana.
Promo pult i drugi objekti, uređaji i oprema koji se postavlјaju prilikom održavanja prezentacija delatnosti ili proizvoda, neprofitnih manifestacija i priredbi humanitarnog, edukativnog, muzičkog, sportskog ili političkog karaktera, odnosno manifestacija u cilјu negovanja kulture i kulturnog nasleđa ili snimanja reklamnih spotova, mogu se postavlјati u toku cele godine, najduže sedam dana, uz odobrenje Odelјenja za urbanizam, imovinsko pravne i komunalno stambene poslove. 
Na promo pultu ili drugim objektima, uređajima i opremi koji se postavlјaju u skladu sa stavom 4. ovog člana ne može se vršiti prodaja proizvoda.  
Rashladni uređaji
Član 16.
Uz objekat u kome se prodaju prehrambeni proizvodi mogu se postaviti rashladni uređaji za prodaju osvežavajućih napitaka i rashladni uređaji za prodaju industrijskog sladoleda.. Rashladni uređaji ispred prodajnog objekta mogu da se postave u širini objekta ispred objekta, uz front objekta, pod uslovom da širina slobodnog prolaza za pešake mora biti u skladu sa važećim urbanistički planom.
Rashladni uređaji ispred prodajnog objekta mogu da zauzmu najviše 1 metar od spolјnog zida poslovnog objekta iz stava 1. ovog člana u dužini uličnog fronta objekta i to maksimalno 4 rashladna uredjaja.
Nije dozvolјeno postavlјanje rashladnih uređaja ispred kioska i drugih manjih montažnih objekata privremenog karaktera bez rešenja o odobrenju.
Uz rashladne uređaje obavezno je postaviti kantu za otpatke. 
Postavlјanje rashladnih uređaja može se odobriti najduže na rok od godinu dana. 
Aparat za zabavu i aparat za pripremu hrane
Član 17.
Aparati za zabavu su lako pokretni, prenosivi montažni objekti koji su namenjeni za zabavu dece.
Aparati za zabavu mogu biti statični i pokretni.
Statični aparati za zabavu (dečije klackalice-igračke, vitrine sa igračkama, box aparati-kruške i sl.) su oni koji se aktiviraju ubacivanjem žetona.
Pokretni aparati za zabavu su: dečiji autići, konjići, pedaline, daske za surfovanje, razne igračke i sl.
Na javnoj površini ispred maloprodajnog objekta može se postaviti statični aparat za zabavu, koji mogu da zauzmu najviše 1 metar od spolјnog zida poslovnog objekta, a u dužini uličnog fronta objekta, , pri čemu se mora obezbediti slobodan prostor za kretanje pešaka, širine najmanje 2,0m.
Aparati za pripremu i prodaju hrane su tipski, lako pokretni, prenosivi objekti montažne konstrukcije koji ne menjaju lokaciju, namenjeni za pripremu i prodaju sladoleda na točenje, kokica, krofnica, kestenja, kukuruza, kikirikija i sličnog, čija bruto površina sa kućištem aparata i manipulativnim prostorom ne može biti veća od 2,0 m2.
Lokacije za postavljanje aparata za zabavu i aparata za pripremu i prodaju hrane na gradskom trgu, određene su Programom postavlјanja manjih montažnih objekata privremenog karaktera. 

Postavlјanje aparata za zabavu i aparata za pripremu hrane može se odobriti najduže na rok od 1 godine. 
Objekat za zabavu
Član 18.
Objekti za zabavu su zabavni park, grad na naduvavanje, cirkus, aparati za zabavu koji čine jedan ili više različitih objekata osnovne  namjene (vrteške, vozići, autići i sl, cirkuska šatra, klizalište, veštačka stena i sl.) sa pomoćnim objektima (blagajna, objekti za smeštaj osoblјa, držanje životinja i sl.), koji se postavlјaju u finalnom obliku ili sklapaju od gotovih elemenata i koriste se sezonski ili u toku cele godine.
Postavlјanje objekata za zabavu na javnoj površiini može se odobriti najduže na rok od 3 meseca. 
Lice-korisnik javne površine kome je izdato odobrenje za postavlјanje objekta za zabavu dužno je da sve objekte, mašine, aparate i uređaje postavi u skladu sa važećim propisima i standardima, da za mašine, aparate i uređaje poseduje odgovarajuće ateste i potvrde o njihovoj bezbednosti, kao i da u toku njihove upotrebe obezbedi nadzor odgovarajućeg stručnog lica. 
Objekat za zabavu može se postaviti na javnoj površini čija je lokacija predviđena Programom postavlјanja manjih montažnih objekata privremenog karaktera. 

Sportski i rekreativni objekat
Član 19.
Sportski objekat je otvoreni objekat sportske  namjene, sportski teren i slično (klizalište, sportski tereni za košarku, odbojku, skejt, boćanje i sl.) koji se formira od gotovih elemenata, koji osim terena može imati montažno - demontažnu ogradu i klupe - tribine, a izuzetno može imati pomoćne zatvorene montažne objekte (blagajna, smeštaj rekvizita i sl.), a koristi se sezonski ili u toku cele godine.
Objekat namenjen za iznajmlјivanje sportskih i rekreativnih bicikala i rekvizita za sport i rekreaciju je zatvoreni, odnosno zatvoreno - otvoreni montažno-demontažni objekat (blagajna, smeštaj sportskih i rekreativnih bicikala i rekvizita i sl.). 
Sportski i rekreativni objekti mogu se postaviti na javnoj površini čija je lokacija predviđena Programom postavlјanja manjih montažnih objekata privremenog karaktera. 

Postavlјanje sportskog i rekreativnog objekta može se odobriti na rok do tri meseca. 
Bilbordi
Član 20.
Bilbordi su reklamne ploče dimenzija maksimalno 5,00 m2 x 3,00 m2 koji se postavljaju na stubovima koji se nalaze na površinama javne namjene i mogu biti osvetljeni ili neosvetljeni, jednostrani ili dvostrani.

Bilbordi se postavljaju na javnim površinama čije su lokacije određene Programom postavlјanja manjih montažnih objekata privremenog karaktera.
Objekti iz stava 1. ovog člana ako se postavljaju na površinama u privatnom vlasništvu moraju se postaviti po urbanističko tehničkim uslovima.

Postavlјanje bilborda može se odobriti na rok do 5 godina. 
Reklamni panoi i reklamne table
Član 21.
Reklamne panoi i table su table na kojima se vrši reklamiranje korisnika i postavljaju se na lokacijama javne namjene, kao i uz opštinske puteve van naseljenog mjesta.

Ukoliko se postavljanje reklamnih tabli vrši u putnom pojasu, uslove za postavljanje utvrđuje upravljač puta.

Lokacije i dimenzije za postavljanje reklamnih tabli i panoa na gradskom trgu i objektima javne namjene određuju se Programom postavlјanja manjih montažnih objekata privremenog karaktera.
Postavlјanje reklamnih tabli i panoa može se odobriti na rok do jedne godine. 
LOKACIJE ZA POSTAVLJANJE 
MANJIH MONTAŽNIH OBJEKATA PRIVREMENOG KARAKTERA
Član 22.
Kiosci, bašte ugostiteljskih objekata, pult – tezge za prodaju robe, rashladni uređaji koji se postavlјaju nezavisno od maloprodajnog objekta, aparat za zabavu i aparat za pripremu i prodaju hrane, objekat za zabavu, sportski i rekreativni objekat i pedaline, bilbordi, reklamne table i panoi postavlјaju se na lokacijama određenim Programom postavlјanja manjih montažnih objekata, koji mora biti urađen u skladu sa odredbama ove Odluke.
Program donosi Opštinsko veće opštine Tutin, na prijedlog Odeljenja za privredu i lokalni ekonomski razvoj (u daljem tekstu: “LER”).
Program postavlјanja manjih montažnih objekata iz stava 1. ovog člana donosi se za period do 5 godina.
Član 23.
Program postavlјanja manjih montažnih objekata sadrži tekstualni deo i grafičke priloge. Tekstualni deo sadrži:
· opise lokacije, dimenzije i njihove površine;
veličinu, namenu i /ili tip montažnih objekata;
· osnovne karakteristike materijala za izgradnju i spolјni izgled objekta.
Grafički deo sadrži grafički prikaz lokacije, potrebne grafičke priloge, situacioni prikaz osnove, fasade, presek i druge podatke od značaja za pripremanje tehničke dokumentacije.
Odelјenje za privredu i lokalni ekonomski razvoj je dužno da, prilikom izrade Programa, utvrdi da li je moguće postaviti manji montažni objekat na lokaciji planiranoj bez eventualnog oštećenja površine na koju se postavlјa. 
Lokacije javne namjene se dijele na zone koje su definisane posebnom odlukom o određivanju zona i najopremljenije zone na teritoriji opštune Tutin, za utvrđivanje poreza na imovinu. 
POSTUPAK IZDAVANJA ODOBRENJA ZA POSTAVLJANJE 

MANJIH MONTAŽNIH OBJEKATA PRIVREMENOG KARAKTERA
Član 24.
Ustupanje lokacije javne namjene na određeno vrijeme radi postavljanja kioska, aparata za zabavu(pokretni aparati) i aparata za pripremu hrane vrši se putem javnog oglasa. 
Opštinsko veće opštine Tutin, raspisuje javni oglas radi prikuplјanja ponuda za davanje na korišćenje lokacija za postavlјanje manjih montažnih objekata na javnim površinama, na osnovu usvojenog Programa postavlјanja manjih montažnih objekata. Opštinsko veće opštine Tutin, po obavlјenom postupku prikuplјanja javnih ponuda za davanje na korišćenje lokacija za postavlјanje manjih montažnih objekata iz stava 1. ovog člana, rešenjem dodelјuje lokaciju učesniku postupka koji ponudi najviši iznos naknade za dodelu na korišćenje javne površine. 

Na osnovu rešenja iz stava 2. ovog člana, učesnik postupka zaklјučuje ugovor sa Odeljenjem za urbanizam, imovinsko-pravne i komunalno-stambene poslove o davanju na korišćenje javne površine u javnoj svojini opštine Tutin.
Član 25.

Postupak postavlјenja ostalih manjih montažnih objakta započinje na lični zahtev zainteresovanog lica ili po službenoj dužnosti.
Rešenje o odobrenju za postavlјanje manjeg montažnog objekta privremenog karaktera donosi Odeljenja za urbanizam, imovinsko-pravne i komunalno-stambene poslove.
Podnosilac zahteva dužan je da u zahtevu navede potpune i tačne podatke o podnosiocu zahteva, manjem montažnom objektu koji se postavlјa i lokaciji (prostoru) na kome se manji montažni objekat postavlјa, tačan period za koji se traži odobrenje, način plaćanja naknade za korišćenje javne površine, kao i da uz zahtev priloži propisane dokaze (Izvod iz APR-a, potvrdu o upisu u Registar polјoprivrednih gazdinstava za tekuću godinu za podnosioca zahteva, očitanu ličnu kartu i dr.).

Uz zahtev za izdavanje rešenja o odobrenju za postavljanje manjeg montažnog objekta se prilaže:

· za postavlјanje kioska: idejno rešenje sa podacima o dimenzijama, površini i materijalima od kojih se sastoji privremeni objekat ili prospekt proizvođača sa potrebnom tehničkom dokumentacijom, sredstvo obezbeđenja za prinudno uklanjanje objekta, sredstvo obezbeđenja ukoliko se naknada za korišćenje javnih površina plaća u ratama na mjesečnom nivou;

· za postavlјanje letnje bašte ugostitelјskog objekta: idejno rešenje, grafički prikaz sa podacima o dimenzijama, površini i materijalima od kojih se sastoji privremeni objekat ili prospekt proizvođača sa potrebnom tehničkom dokumentacijom, sredstvo obezbeđenja za prinudno uklanjanje objekta, sredstvo obezbeđenja ukoliko se naknada za korišćenje javnih površina plaća u ratama na mjesečnom nivou;
· za postavlјanje pult - tezge za izlaganje i prodaju robe ili rashladnog uređaja ispred prodajnog objekta, za postavlјanje promo pulta, za postavlјnje aparata za zabavu i pripremu hrane: 
· skica sa opisom materijala i dimenzije tezge odnosno pulta za prodaju ili fotografija sa pozicijom i dimenzijama objekta, sredstvo obezbeđenja za uklanjanje objekta, sredstvo obezbeđenja ukoliko se naknada za korišćenje javnih površina plaća u ratama na mjesečnom nivou; 
· za postavlјanje objekata za zabavu: fotografija objekta i skica sa tačnom pozicijom i dimenzijama manjeg montažnog objekta, sredstvo obezbeđenja za uklanjanje objekta, sredstvo obezbeđenja ukoliko se naknada za korišćenje javnih površina plaća u ratama na mjesečnom nivou;

· za postavlјanje sportskih i rekreativnih objekata: idejni projekat sa projektom uklanjanja objekta izrađen u skladu sa propisima o planiranju i izgradnji objekata i odredbama ove odluke, sredstvo obezbeđenja za prinudno uklanjanje objekta, sredstvo obezbeđenja ukoliko se naknada za korišćenje javnih površina plaća u ratama na mjesečnom nivou;
Član 26.
Po prijemu uredno podnetog zahteva Odeljenje za urbanizam, imovinsko-pravne i komunalno-stambene poslove od Odeljenja za privredu i lokalni ekonomski razvoj pribavlјa saglasnosti-Izvod iz Programa postavlјanja manjih montažnih objekata, najkasnije u roku od 7 dana od prijema zaheva.

Uslovi Odeljenja za urbanizam, imovinsko-pravne i komunalno-stambene poslove za postavlјanje bašte ugostitelјskog objekta, pult-tezge za izlaganje i prodaju robe ispred prodajnog objekta, promo pulta, rashladnih uređaja, aparata za zabavu i pripremu hrane, važe za period za koji se postavlјa navedeni objekat.
Član 27.

Rešenje o odobrenju za postavlјanje manjeg montažnog objekta iz člana 24. i člana 25. ove odluke i Ugovor o naknadi za korišćenje javnih površina sadrži:
· podatke o podnosiocu zahteva (za pravna lica: poslovno ime, adresu sedišta pravnog lica, poreski identifikacioni broj, matični broj pravnog lica tekući račun; za preduzetnike: poslovno ime, adresu sedišta, poreski identifikacioni broj, matični bro, tekući računj; za fizička lica: ime i prezime jedinstveni matični broj građana, adresu stanovanja, tekući račun); 

· bliže opisanu lokaciju, broj katastarske parcele na kojoj će se delatnost obavlјati, odnosno postaviti objekat, dimenzije i površinu prostora koja je odobrena za korišćenje (izraženu u m²),

· tip, veličinu i namenu objekta;

· način postavlјanja i period postavlјanja objekta, odnosno korišćenja javne površine;

· način održavanja prostora;

· obavezu uklanjanja nakon isteka odobrenja;
· obavezu korisnika da ukloni manji montažni objekat sa lokacije o svom trošku bez prava na nadoknadu i obezbeđivanje druge lokacije, u slučaju privođenja zemlјišta nameni po urbanističkom planu, u slučaju rekonstrukcije javne površine ili u slučaju nastupanja drugih okolnosti zbog kojih se predmetna lokacija mora preurediti.

· Iznos naknade za korišćenje javnih površina i način plaćanja;
· ako se naknada za korišćenje javnih površina plaća u ratama na mjesečnom nivou, predviđena sredstva obezbeđenja;
· sredstvo obezbeđenja za prinudno uklanjanje objekta;

Podnosilac zahtjeva je dužan da, na zahtev Odjeljenja, dostavi i dodatnu dokumentaciju potrebnu za utvrđivanje naknade za korišćenje javnih površina i zaključivanje ugovora.



Odeljenje za urbanizam, imovinsko-pravne i komunalno-stambene poslove rešenjem će odbaciti zahtev koji ne sadrži potpune i tačne podatke o podnosiocu zahteva ili ako uz zahtev nisu dostavlјeni propisani dokazi.



Odeljenje za urbanizam, imovinsko-pravne i komunalno-stambene poslove rešenjem će odbiti zahtev ako je u postupku utvrđeno da nisu ispunjeni propisani uslovi za izdavanje traženog rešenja.



Protiv rešenja kojim se odobrava postavlјanje manjeg montažnog objekta ili se zahtev odbija ili odbacuje, može se izjaviti žalba Opštinskom veću opštine Tutin, u roku od 15 dana od dana dostavlјanja.

Ugovor o naknadi za korišćenje javnih površina na teritoriji opštine Tutin sačinjava i zaključuje Odeljenje za urbanizam, imovinsko-pravne i komunalno-stambene poslove.


Odeljenja za urbanizam, imovinsko-pravne i komunalno-stambene poslove po jedan primerak Rešenja o odobrenju za postavlјanje manjeg montažnog objekta i zaključenog ugovora o naknadi za korišćenje javnih površina dostavlјa Odelјenju za poreske poslove i Odelјenju za inspekcijske poslove radi vršenja nadzora.
Za korišćenje javnih površina, plaća se naknada na osnovu parametara iz Odluke o naknadama za korišćenje javnih površina za teritoriju grada Tutina.

Naknada za korišćenje javnih površina plaća se jednokratno prilikom potpisivanja ugovora ili u ratama na mjesečnom nivou. 

Ako se naknada za korišćenje javnih površina plaća u ratama na mjesečnom nivou, lice-korisnik javne površine (pravno lice i preduzetnik) je dužno da dostavi jedno od sledećih sredstava obezbeđenja kao garanciju plaćanja naknade za ugovorni period, prilikom zaključivanja ugovora, i to:

· bankarsku garanciju,

· registrovanu mjenicu i mjenično ovlašćenje
Lice-korisnik javne površine (pravno lice i preduzetnik) je dužan da prilikom zaključivanja ugovora za korišćenje javnih površina dostavi registrovanu mjenicu i mjenično ovlašćenje kao sredstvo obezbeđenja za prinudno uklanjanje objekta.
Lice-korisnik javne površine koji nije izmirilo obaveze po osnovu ugovora za korišćenje javnih površina iz prethodnih godina, ne može potpisati novi ugovor za korišćenje javnih površina dok ne izmiri obavezu u cjelosti.
PRIVREMENI OBJEKTI ZA KOJE SE NE DONOSI PROGRAM
Nadstrešnica za sklanjanje lјudi u javnom prevozu
Član 28.
Nadstrešnica za sklanjanje lјudi u javnom prevozu sa obaveznom korpom za otpatke je manji montažni objekat koji se postavlјa na autobuskom stajalištu, posebno izgrađenoj i označenoj javnoj površini, uz kolovoz javnog puta ili priklјučenoj na kolovoz javnog puta, namenjenoj za zaustavlјanje vozila javnog prevoza.
Autobuska stajališta moraju da budu obeležena propisanim saobraćajnim znakom i da imaju istaknut naziv i izvod iz reda vožnje.
Postavlјanje nadstrešnica za sklanjanje lјudi u javnom prevozu na površinama iz člana 3. ove Odluke rešenjem odobrava Odeljenje za urbanizam, imovinsko-pravne i komunalno-stambene poslove, na zahtev upravlјača puta, odnosno ulice.
Upravlјač puta, odnosno ulice, dužan je da uz zahtev za izdavanje odobrenja iz stava 4. ovog člana priloži idejni projekat nadstrešnice i izvod iz katastra podzemnih instalacija.
Odobrenje za postavlјanje nadstrešnica za sklanjanje lјudi u javnom prevozu izdaje se shodnom primenom odredbi ove odluke koje se odnose na izdavanje odobrenja za postavlјanje manjih montažnih objekata.
Balon hala sportske  namjene 
Član 29.
Balon hala sportske namene postavlјa se po uslovima bliže definisanim Odlukom o postavljanju balon sala-hala sportske namene na teritoriji opštine Tutin.
Balon hala sportske namene postavlјa se na način i u postupku objedinjene procedure izdavanja građevinske dozvole za izgradnju objekata, propisanom Zakonom o planiranju i izgradnji.

Objekti za deponovanje i separaciju rečnih agregata
Član 30.
Objekti za deponovanje i separaciju rečnih agregata postavlјa se na način i u postupku propisanom članom 147. Zakona o planiranju i izgradnji.
Ograda za obezbeđenje sigurnosti i ograđivanje gradilišta,
skela i drugi objekti u funkciji gradilišta
Član 31.
Investitor građevinskih radova na objektima koji se nalaze neposredno do ulice, dužan je da za vreme izvođenja građevinskih radova, gradilište obezbedi ogradom.
Ograda gradilišta i građevinska skela koje se postavlјaju na trotoaru ulice moraju biti od čvrstog materijala, statički stabilne i omogućavati bezbedan prolaz pešacima. 
Ukoliko se ograda gradilišta ili građevinska skela moraju postaviti na trotoaru ulice tako da ne omogućavaju bezbedan prolaz pešacima, investitor građevinskih radova dužan je da na ogradi, odnosno skeli postavi upozorenje pešacima da pređu na drugu stranu ulice.
Zastori na građevinskoj skeli moraju da budu jednoobrazni i uredno zategnuti.
Ograde gradilišta, građevinske skele i drugi objekti u funkciji gradilišta mogu se postavlјati na površinama javne  namene na osnovu odobrenja koje izdaje nadležni organ licima koja prethodno pribave građevinsku dozvolu za izgradnju objekta ili odgovarajuće odobrenje za izvođenje radova na objektu, najduže za 90 dana.
Izuzetno, ograde gradilišta, građevinske skele i drugi objekti u funkciji gradilišta mogu se postaviti na delu kolovoza ulice koja nema trotoar, najduže za 15 dana, uz mogućnost produženja roka u specifičnim situacijama, a investitor građevinskih radova je dužan da uz zahtev za izdavanje odobrenja dostavi i projekat privremene saobraćajne signalizacije na koji je saglasnost dao upravlјač puta. 
Postavlјanje ograda za obezbeđenje sigurnosti i ograđivanje gradilišta, skela i drugih objekata u funkciji gradilišta na površinama iz člana 3. ove odluke rešenjem odobrava Odeljenje za urbanizam, imovinsko-pravne i komunalno-stambene poslove.
Investitor građevinskih radova uz zahtev za izdavanje odobrenja iz stava 6. ovog člana dužan je da podnese situacioni plan na katastarsko–topografskoj podlozi, sa prikazanim planiranim zauzećem dela trotoara i označenim dimenzijama i površinom zauzeća, fotokopiju građevinske dozvole ili odobrenja za izvođenje radova i prijave početka radova po navedenoj građevinskoj dozvoli.
KORIŠĆENJE PRIVREMENIH OBJEKATA
Član 32.
Lice - korisnik javne površine je dužan da objekat koristi u skladu sa rešenjem o odobrenju postavlјanja privremenog objekta, ugovorom i ovom odlukom, kao i da privremeni objekat, prostor oko objekta, odnosno javnu površinu održava u čistom, urednom i ispravnom stanju.
Lice - korisnik javne površine je dužan da otpočne sa obavljanjem delatnosti u roku koji ne može biti duži od 15 dana od zaključenja ugovora za korišćenje predmetne površine.

Sa licem - korisnikom javne površine koje ne obavlja delatnost duže od 3 meseca, Odeljenje za urbanizam, imovinsko-pravne i komunalno-stambene poslove odnosno nadležna služba opštineke uprave raskida ugovor bez obzira na njegovu trajnost.

Član 33.
Zabranjeno je:
· postavlјati privremeni objekat bez odobrenja nadležnog organa ili protivno odobrenju nadležnog organa i odobrenoj dokumentaciji;
· vršiti zamenu odobrenog i postavljenog privremenog objekta drugim objektom bez odobrenja nadležnog organa;
· izvoditi radove na postavljenom privremenom objektu (postavljanje podesta -platforme, pretvaranje letnje u zimsku baštu i dr.), a koji su suprotni sa odredbama ove odluke; 
· vršiti promenu  namene privremenog objekta bez odobrenja nadležnog organa.
· Prenos prava na drugo lice za korišćenje predmetne lokacije.

Član 34.
Lice - korisnik javne površine, koje je postavilo manji montažni objekat dužno je da ukloni objekat sa lokacije o svom trošku i da lokaciju vrati u stanje pre postavljanja objekta bez prava na nadoknadu i prava na obezbeđenje nove lokacije:
· po isteku roka utvrđenog Rešenjem-Ugovoru o odobrenju za postavlјanje manjeg montažnog objekta;

· pre isteka roka na koji je odobreno postavlјanje manjeg montažnog objekta u slučaju privođenja zemlјišta nameni po urbanističkom planu;

· u slučaju rekonstukcije javne površine i nastupanja drugih okolnosti zbog kojih se predmetna lokacija mora preurediti. 
· Kao i u drugim slučajevima utvrdjenim aktima nadležnih organa a u skladu sa važećim zakonima.

 NADZOR
Član 35.
Nadzor nad primenom odredaba ove odluke vrši Odeljenje za urbanizam, imovinsko-pravne i komunalno-stambene poslove.

Inspekcijski nadzor vrši Odeljenje za inspekcijske poslove preko komunalne, građevinske i saobraćajne inspekcije.

Nadležni inspektor Odelјenja za inspekcijske poslove doneće rešenje kojim će naložiti uklanjanje objekta o trošku lica-korisnik javne površine u slučaju da:
· lice postupi suprotno zabrani iz člana 33. odluke;
· nastupe okolnosti određene članom 34. odluke;
· objekat ne ispunjava uslove bezbednosti u skladu sa Zakonom ili je sklon padu ili se ne koristi prema utvrđenoj nameni duže od 60 dana.
KAZNENE ODREDBE
Član 36.
Novčanom kaznom u fiksnom iznosu od 150.000 dinara kazniće se za prekršaj pravno lice ako: 
· postupi protivno odredbama ove Odluke;
· postupi protivno odredbi člana 32. ove Odluke;

· postupi protivno odredbi člana 33. ove Odluke;
· privremeni objekat ne ukloni u slučajevima predviđenim u članu 34. ove Odluke;
· ne ukloni privremeni objekat po nalogu inspektora (član 35. stav 3. ove odluke).
Za prekršaj iz stava 1. ovog člana kazniće se i odgovorno lice u pravnom licu novčanom kaznom u iznosu od 25.000 dinara.
Za prekršaj iz stava 1. ovog člana kazniće se fizičko lice novčanom kaznom u iznosu od 25.000 dinara.
Za prekršaj iz stava 1. ovog člana kazniće se preduzetnik novčanom kaznom u iznosu od 70.000 dinara.
Za prekršaje iz ovog člana nadležni inspektor Odelјenja za inspekcijske poslove izdaje prekršajni nalog u skladu sa zakonom.
Član 37.
Stupanjem na snagu ove odluke prestaje da važi Odluka o uslovima, mjerilima i načinu postavljanja privremjenih objekata na javnim površinama u opštini Tutin („Službeni list opštine Tutin“, br 2/2017)

Član 38.

Ova Odluka stupa na snagu narednog dana od dana objavlјivanja u “Službenom listu opštine Tutin”. 

